প্রেমা কারিয়াপ্পা

**ইয়চেত্তিরা প্রেমা কারিয়াপ্পা** একজন ভারতীয় রাজনীতিক ও সমাজকর্মী। ভারতীয় জাতীয় কংগ্রেস দলের একজন রাজনীতিবিদ হিসেবে তিনি বেঙ্গালুরুর প্রাক্তন মেয়র এবং প্রাক্তন সংসদ সদস্য (ভারতের সংসদ সদস্য) ছিলেন, কারণ তিনি ভারতীয় সংসদের উচ্চকক্ষ রাজ্যসভায় কর্ণাটকের প্রতিনিধিত্ব করছিলেন। তিনি কেন্দ্রীয় সমাজকল্যাণ বোর্ডের চেয়ারপারসনও।

## ব্যক্তিগত জীবন
প্রেমা কারিয়াপ্পা ১৯৫১ সালের ১৫ই আগস্ট বিরাজপেটে সোমাইয়ানন্দা বি. কুশলাপ্পা এবং থাঙ্গাম্মার ঘরে জন্মগ্রহণ করেন। তিনি মহীশূরের টেরেসিয়ান কলেজ থেকে স্নাতক ডিগ্রি অর্জন করেন। পরবর্তীতে ১৯৭১ সালের ১৩ই জুন তিনি আইচেত্তিরা এম. কারিয়াপ্পাকে বিয়ে করেন। তাঁদের দুটি সন্তান রয়েছে, এক ছেলে এবং এক মেয়ে।

## রাজনৈতিক জীবন

### বেঙ্গালুরুর মেয়র
১৯৯০-৯১ সালে, প্রেমা কারিয়াপ্পা বেঙ্গালুরু সিটি কর্পোরেশনের পাবলিক অ্যাকাউন্টস কমিটির চেয়ারপারসন ছিলেন। ১৯৯১ থেকে ২০০১ সালের মধ্যে, তিনি বেঙ্গালুরু সিটি কর্পোরেশনের একজন কর্পোরেশন সদস্য হয়েছিলেন। ১৯৯১ - ৯৩ সালে, তিনি বেঙ্গালুরু সিটি কর্পোরেশনের ডেপুটি লিডার ছিলেন। ১৯৯৬ - ৯৭ সালে তিনি বেঙ্গালুরু সিটি কর্পোরেশনের পার্টি লিডার হন। ১৯৯৬ - ৯৯ সালে, তিনি কর্ণাটক প্রদেশ কংগ্রেস কমিটির সেক্রেটারি ছিলেন।তিনি প্রথমে ১৯৯৪ - ৯৫ সালে বেঙ্গালুরুর ডেপুটি মেয়র হন এবং পরে ২০০০ - ০১ সালে বেঙ্গালুরুর মেয়র হন, যার ফলে তিনি উভয় পদ দখলকারী প্রথম মহিলা হন।

### রাজ্যসভার সদস্য
২০০২ সালের এপ্রিল মাসে তিনি ছয় বছরের জন্য রাজ্যসভায় নির্বাচিত হন। ২০০৪ সালের ১৬ই জুন, তিনি রাজ্যসভায় কংগ্রেস দলের প্রধান হুইপ নিযুক্ত হন। ২০০৬ সালের শীতকালীন অধিবেশনে, তিনি বিভিন্ন দলের অন্যান্য মহিলা রাজনীতিবিদদের সাথে মহিলা সংরক্ষণ বিলকে জোরালোভাবে সমর্থন করেছিলেন।

### চেয়ারপারসন, কেন্দ্রীয় সমাজকল্যাণ বোর্ড
২০০৮ সালের ১৬ই জুন তারিখে, তিনি কেন্দ্রীয় সমাজকল্যাণ বোর্ডের চেয়ারপারসনের দায়িত্ব গ্রহণ করেন।

### সমাজকল্যাণ
তিনি দরিদ্র, বিধবা এবং দুস্থদের উন্নয়ন, শহর ও গ্রামের উন্নয়ন, জল সরবরাহ ও স্যানিটেশনের উন্নতি এবং প্রকৃতির সবুজ বাঁচিয়ে রাখার জন্য কাজ করেছেন। 

### বিভিন্ন সংস্থা
১৯৯৮ - ৯৯ সালে তিনি গণপূর্ত ও নগর পরিকল্পনা বিভাগের চেয়ারম্যান ছিলেন। ২০০০ - ২০০২ সালে তিনি ইণ্ডিয়ান ইনস্টিটিউট অফ পাবলিক অ্যাডমিনিস্ট্রেশনের সদস্য ছিলেন। ২০০২ সালের এপ্রিল থেকে ২০০৪ সালের ফেব্রুয়ারি পর্যন্ত তিনি নগর ও গ্রামীণ উন্নয়ন কমিটির সদস্য ছিলেন। ২০০২ সালের আগস্ট থেকে ২০০৪ সালের ফেব্রুয়ারি পর্যন্ত তিনি বাণিজ্য ও শিল্প মন্ত্রণালয় কমিটির এবং হিন্দি সালাহকর কমিটির (বিজ্ঞান ও প্রযুক্তি উপ-কমিটি) পরামর্শদাতা কমিটির সদস্য ছিলেন। ২০০২ সালের আগস্ট থেকে তিনি বিদেশ বিষয়ক কমিটির সদস্য, নারীর ক্ষমতায়ন কমিটির সদস্য, সরকারি আশ্বাস কমিটির সদস্য ছিলেন। ২০০৪ সালের অক্টোবর থেকে তিনি নগর উন্নয়ন মন্ত্রণালয়ের পরামর্শদাতা কমিটির সদস্য। ২০০৪ সালের ডিসেম্বর থেকে তিনি কেন্দ্রীয় সিল্ক বোর্ডের সদস্য, কফি বোর্ডের সদস্য। তিনি বিভিন্ন মহিলা সমাজ এবং ক্রীড়া সংস্থার সভাপতি এবং উপদেষ্টা, পাশাপাশি কর্ণাটক রাজ্য হরিজন সেবক সংঘের সভাপতি। 

### সম্মেলন
তিনি বেশ কিছু সম্মেলনে জাতীয় প্রতিনিধি হিসেবে অংশগ্রহণ করেছেন, এর মধ্যে আছে ২০০২ সালের সেপ্টেম্বরে থাইল্যান্ডের ব্যাংককে অনুষ্ঠিত নারী নিরাপত্তা ও লিঙ্গ সমতা বিষয়ক একটি বিশ্ব সম্মেলন, ২০০২ সালে মার্কিন যুক্তরাষ্ট্রের নিউইয়র্কে অনুষ্ঠিত শিশু বিষয়ক একটি বিশেষ অধিবেশন, রাজস্থানের মাউন্ট আবুতে ব্রহ্মকুমারিজ কর্তৃক আয়োজিত 'বিশ্বকে আরও ভালো স্থান করে তোলা' বিষয়ক একটি বিশ্ব সম্মেলন, ২০০৫ সালে পাকিস্তানের ইসলামাবাদে অনুষ্ঠিত এইডস বিষয়ক একটি দক্ষিণ-পূর্ব এশিয়া সেমিনার এবং ২০০৫ সালের মার্চ মাসে নিউইয়র্কে জাতিসংঘের সদর দপ্তরে "বেইজিং-এর বাইরে: রাজনীতিতে লিঙ্গ সমতার দিকে" বিষয়ক একটি আন্তঃসংসদীয় ইউনিয়ন (আইপিইউ) সম্মেলন। তিনি ২০০২ সালে জার্মানির বার্লিনে বিশ্ব মেয়র সম্মেলনে যোগ দেন এবং দুই দেশের জনগণের মধ্যে সম্পর্ক ও পারস্পরিক বোঝাপড়া জোরদার করার জন্য ইন্দো-চীন ফ্রেন্ডশিপ সোসাইটির আমন্ত্রণে চীন সফর করেন। 

## তথ্যসূত্র


## বহিঃসংযোগ

* রাজ্যসভার ওয়েবসাইটে প্রোফাইল
* কেন্দ্রীয় সমাজকল্যাণ বোর্ড
* বিদ্রোহী কারণ - প্রেমা কারিয়াপ্পা
বিষয়শ্রেণী:রাজ্যসভার নারী সদস্য
বিষয়শ্রেণী:১৯৫১-এ জন্ম
বিষয়শ্রেণী:২০শ শতাব্দীর ভারতীয় নারী শিক্ষাবিদ
বিষয়শ্রেণী:২১শ শতাব্দীর ভারতের বিভিন্ন স্থানের মেয়র
বিষয়শ্রেণী:২০শ শতাব্দীর ভারতীয় শিক্ষাবিদ
বিষয়শ্রেণী:২০শ শতাব্দীর ভারতীয় নারী রাজনীতিবিদ
বিষয়শ্রেণী:২০শ শতাব্দীর ভারতের বিভিন্ন স্থানের মেয়র
বিষয়শ্রেণী:বেঙ্গালুরুর মেয়র
বিষয়শ্রেণী:জীবিত ব্যক্তি
বিষয়শ্রেণী:কোড়গু জেলার ব্যক্তি
বিষয়শ্রেণী:কর্ণাটকের রাজ্যসভা সদস্য
বিষয়শ্রেণী:কর্ণাটকের ভারতীয় জাতীয় কংগ্রেসের রাজনীতিবিদ